section_heading: Razdoblje 1990-2000
paragraph_text: Prvi predsjednik DS bio je dr.sc. Dragoljub Mićunović (1990. – 1994.). Drugi je bio dr.sc. Zoran Đinđić,koji je izabran 1994. godine. On je Demokratsku stranku ubrzo učinio vodećom opozicionom stranku, pogotovo nakon jeseni 1996. godine, kada je DS sudjelovala u koaliciji "Zajedno" sa Srpskim pokretom obnove i Građanskim savezom Srbije, i koja je pobijedila na lokalnim izborima u Srbiji, ali je Milošević odbio priznati poraz, te je došlo do tromjesečnih prosvjeda širom zemlje. Tek u veljači 1997. Milošević je oporbi priznao pobjedu, i Zoran Đinđić je tada izabran za gradonačelnika Beograda. Tijekom godine, došlo je do raspada saveza između DS i SPO, i DS je u jesen 1997. bojkotirala predsjedničke i parlamentarne izbore u Srbiji. Tek nakon NATO bombardiranja Srbije, u ljeto 1999. godine, oporba počinje jačati i 2000. godine dolazi do formiranja Demokratske opozicije Srbije. 24. rujna te godine, DOS pobjeđuje na saveznim predsjedničkim i lokalnim izborima u Srbiji, međutim, Milošević odbija priznati poraz. Izbijaju masovni prosvjedi, i 5. listopada Miloševićev režim je svrgnut zauzimanjem parlamenta i državne televizije u Beogradu.